Lav et referat af nedenstående tekst:

Tekst:
Nordjyllands og landets mindste kommune, Læsø, får formentlig ny borgmester til nytår. Men hvem det bliver, gav aftenens tv-debat mellem repræsentanter for de seks opstillede lister ikke noget klart svar på. Læs er i den helt specielle situation, at den siddende borgmester, Karsten Nielsen, står på stemmesedlen, men i elvte time har meddelt, at han ønsker at forlade politik. Med mindre vælgerne på Læsø 16. november mod hans vilje bærer ham på banen, skal en anden tage over. Og ingen af debattens deltagere sagde klart, at de ikke er parate til at tage over. Klarest i mælet var Nye Borgerliges spidskandidat, Ole Lind, og Venstres Tobias Birch Johansen. De vil begge gerne tage over efter Karsten Nielsen. Men også Læsø Borgerlistes spidskandidat, Niels Odgaard, fik med lidt mindre fynd og klem signaleret vilje til at indtage borgmesterstolen. For Tobias Birch Johansen vil der i givet fald være tale om et comeback. Han var borgmester 2013-17, men blev vraget efter sidste valg. Flere fandt dengang, at han var for “langt fremme i skoene”. I debatten på TV2 Nord lod han forstå, at han har lært af forløbet, og at han “er blevet klogere og stærkere”. I debatten gjorde han sig tydeligvis store anstrengelser for at fremstå rundere og som en samlende figur. Debatten viste, at kandidaterne bedømmer økommunens økonomiske situation temmelig forskelligt: Socialdemokraternes frontfigur, Folmer Hjort Kristensen, sagde, at “vi har rigtig godt styr på økonomien”, og Venstres spidskandidat, Tobias Birch Johansen, mente, at det ikke står på alvorligt til, som nogen påstår. Spidskandidat Niels Odgaard fra Læsø Borgerliste mente omvendt, at kommunen er “stærk udfordret”, blandt andet fordi andelen af ældre på Læsø stiger endnu mere end i alle andre kommuner. Ole Lind, Nye Borgerliges spidskandidat, foreslog, at skatteprocenten skal sænkes til 20 (i dag er den 26,3). Det skal være med til at sikre, at Læsøs indbyggertal de næste fire år stiger fra de nuværende 1800 til 2000, sagde han. Et andet stort debatemne var forslaget om en naturnationalpark på Læsø. End ikke den socialdemokratiske veteran Folmer Hjort Kristensen ville forsvare S-regeringens håndtering af udspillet om en mulig naturnationalpark på Læsø, da sagen var til debat i tv-studiet. Spidskandidaterne for de seks opstillede lister manglede alle dialog om projektet, og flere var her og nu indstillet på et nej. “Vi skriver og skriver til dem i København, men hører intet,” lød det fra Tobias Birch Johansen (V). Han fandt i øvrigt, at planerne, som de ser ud nu med indhegning, fratager læsøboerne bevægelsesfrihed på en ø, der i forvejen “er hegnet ind af Kattegat”. Ole Lind, spidskandidat for Nye Borgerlige, lød mindst bekymret. En naturnationalpark kan, mener han, være en fordel for Læsø, fordi den vil tiltrække turister. Men der skal være tale om en skræddersyet udgave, tilpasset og udviklet sammen med folk på Læsø, sagde Ole Lind. Karsten Skov Petersen, konservativ spidskandidat, mente, at parken ikke var nødvendig for at tiltrække turister. Vi skal nok få de turister herover, vi skal, sagde han Se valgdebatten med og om Læsø her:

Referat:
Kandidater fra de seks opstillede lister på Kattegatøen er alle utilfredse med den måde, forslaget om en naturnationalpark på Læsø er blevet søsat på.